Priedas Nr. 1.

TRADICINIUS ŠOKIUS PUOSELĖJANČIŲ LIETUVOS MOKYKLŲ KONKURSO

„VISA MOKYKLA ŠOKA“ DALYVIŲ IŠ ŠILALĖS MIESTO IR RAJONO ATASKAITA

Šilalės mieste yra 2 mokyklos: Simono Gaudėšiaus gimnazija ir Dariaus ir Girėno progimnazija. Abi mokyklos užsiregistravo dalyvauti tradicinius šokius puoselėjančių Lietuvos mokyklų konkurse „Visa mokykla šoka“. Abiejų mokyklų koordinatorė buvo Irmina Kėblienė. Kadangi abiejose mokyklose jau ne kartą organizuotas renginys „Folklorinių šokių virusas“, įtraukęs ne tik mokinius, mokytojus, bet ir tėvelius, nuspręsta keltis aukštesnius tikslus – ne tik puoselėti tradicinius šokius, bet ir sutelkti bei vienyti visų Šilalės rajono mokyklų bendruomenes, stiprinti lietuvių kultūrinės tapatybės pajautą.

Rezultatai

I ETAPAS 2016 m. lapkričio mėn. Kad užsibrėžtas tikslas būtų įgyvendintas, suburta Tradicinių šokių ambasadorių grupė iš abiejų Šilalės miesto mokyklų, partneriais tapo Šilalės rajono savivaldybės kultūros centras bei VšĮ „Etnoklubas“. Šią grupę sudarė 20 Šilalės Simono Gaudėšiaus gimnazijos mokinių, 14 Šilalės Dariaus ir Girėno progimnazijos mokinių, būrys aktyvių mokytojų, 4 Šilalės kultūros centro darbuotojai, 2 atviro jaunimo centro „Pulsas“ nariai ir 2 VšĮ „Etnoklubas“ vadovės.

II ETAPAS 2016 m. gruodžio mėn. Visiems Šilalės rajono mokyklų bei Šilalės lopšelio-darželio „Žiogelis“ atstovams – mokytojams ir auklėtojams – suorganizuota paskaita su praktiniais mokymais. Dalyviai buvo supažindinti su šokių tradicija Lietuvoje, Žemaitijoje, pristatytas žemaičių tautinis kostiumas, jo nešiojimo subtilybės, išdalinta mokomoji metodinė medžiaga, pristatyta vaizdo medžiaga bei skatinimo sistema (į projektą įsitraukusios ir net pavėlavusios ar nedrįsusios įsitraukti mokyklos, norinčios mokytis tradicinių šokių, juos populiarinti, bus pakviestos į Naktišokius, o aktyviausiai mokyklai bus surengta tradicinių šokių vakaronė su folkloro ansambliu). Renginio trukmė – 3 valandos (10.00–13.00 val.), ypatingas svečias – į tradicinių šokių mokymus įsitraukęs žymus atlikėjas Liudas Mikalauskas.

III ETAPAS 2016 m. gruodžio mėn. Sukurtas projekto logotipas, jo autorius – Vidmantas Dargis, apipavidalinti 3 projektą reklamuojantys autobusiukai – 2 mokykliniai (Šilalės Simono Gaudėšiaus gimnazijos ir Šilalės Dariaus ir Girėno progimnazijos) ir 1 Šilalės kultūros centro. Sudarytas tradicinių šokių mokymų Šilalės rajono mokyklose grafikas.

IV ETAPAS 2017 m. sausio mėn. Visos Šilalės rajono mokyklos bei nevyriausybinės organizacijos pakviestos į „Žemaitijos regiono etnokultūrinę naktį“, skirtą Piliakalnių ir Tautinio kostiumo metams paminėti Šilalės r. Šiauduvos bendruomenės namų salėje. Renginys sutraukė daugiau kaip 300 dalyvių: atvyko ne tik vaikai ir jaunimas, bet ir tėvų, senelių, kitų bendruomenės narių. Svarbus renginio momentas – pristatytas projekto autobusiukas su logotipais „Visa mokykla šoka“ ir „Visa Šilalė šoka“: ant autobusiuko linkėdami sėkmės pasirašė Lietuvos etninės kultūros draugijos pirmininkas Virginijus Jocys, Šilalės rajono vadovai: Šilalės rajono meras Jonas Gudauskas, mero pavaduotojas Valdemaras Jasevičius, Šilalės rajono savivaldybės administracijos direktorius Raimundas Vaitiekus, administracijos direktoriaus pavaduotoja Vera Macienė, Šilalės švietimo, kultūros ir sporto vedėja Rasa Kuzminskaitė.

„Etnokultūrinėje naktyje“, grojant folkloro ansambliams iš Kauno, Klaipėdos, Mažeikių, Šiaulių, Šilalės, Radviliškio, Raseinių, vyko 2 valandų tradicinių šokių mokymai, po to net 5 valandas – etnovakaronė – ir paryčiais – tradicinių šokių „Greičpolkis“ bei „Polka tūpt“ maratonas. Jį laimė tarptautinė pora – latvis Ancis Berzins ir lietuvaitė Ieva Vorobjovaitė (Šiauliai). Renginyje vilkėdami tautinius kostiumus šoko ir Šilalės rajono meras su žmona.

V ETAPAS 2017 m. vasario–balandžio mėn. Projekto logotipais paženklinti autobusiukai su Tradicinių šokių ambasadorių grupės dalyviais išriedėjo į Šilalės rajono mokyklas. Visose 12 Šilalės rajono mokyklų bei Šilalės lopšelyje-darželyje „Žiogelis“ suorganizuoti tradicinių šokių mokymai, kurių metu mokyta 6–12 tradicinių Šilalės krašte ir visoje Lietuvoje populiarių šokių, ratelių, programa paįvairinta liaudiškais Šilalės krašto žaidimais, papasakota apie žemaičių tautinį kostiumą, jo vilkėjimo ypatumus. Aktyviausi mokymų dalyviai įtraukti į išvažiuojamuosius tradicinių šokių mokymus-etnovakarones kituose rajonuose: Šiaulių, Raseinių, Mažeikių, Telšių.

Tradicinių šokių mokėsi apie 2500 Šilalės rajono mokinių. Mokymams skirta 20 valandų. Į išvažiuojamąsias etnokultūrines vakarones įtrauktos 9 mokyklos. Publikuota 12 straipsnių su nuotraukomis Šilalės rajono spaudoje bei viešojoje erdvėje. Ant projektą reklamuojančių autobusiukų pasirašė visi Šilalės rajono ugdymo įstaigų direktoriai.

Tradicinių šokių mokyta ir Vasario 16-osios šventėje Šilalės miesto pušyne, Užgavėnėse, Šilalės krašto XV žemaičių sueigoje bei folklorinių šokių šventėje-varžytuvėse „Šok, žemaiti, šonke“ Šilalės kultūros centre ir Norberto Vėliaus skaitymuose Laukuvos Norberto Vėliaus gimnazijoje.

VI ETAPAS 2017 m. balandžio 24 d. Vyko projekto apibendrinimas. Dalyviai (visų Šilalės rajono ugdymo įstaigų atstovai) buvo pakviesti į baigiamąjį renginį „Visa šilalė šoka“ Šilalės miesto stadione, kur pasiektas daugiausia tradicinius šokius šokančių porų Šilalės rajone rekordas – 6 tradicinius šokius šoko 658 poros. Renginio dalyviams koncertavo modernaus folkloro grupė „Auksa žovis“. Projekto dalyvius sveikino ir renginyje šoko LR seimo narys Stasys Šedbaras.

GEROJI ŽINIA: Šilalės rajone pavyko sukelti didelį susidomėjimą folkloriniais šokiais – į projektą įsitraukė visos Šilalės rajono ugdymo įstaigos, sulaukta daugybės prašymų atvykti dar kartą, padėti suorganizuoti ne vieną tradicinius šokius populiarinančią vakaronę ne tik mokiniams, bet ir mokyklos bendruomenei. Į etninę akciją „Visa Lietuva šoka“ planuoja įsitraukti visos ugdymo įstaigos.

Didžiausi projekto pagalbininkai:

Jolanta Kažukauskienė – neformalaus vaikų švietimo „Etnokultūros dirbtuvės“ mokytoja, Šilalės kultūros centro folkloro ansamblių „Gers smuoks“ ir „Smuokiuka“ vadovė;

Guoda Juškaitė – neformalaus vaikų švietimo „Etnokultūros dirbtuvės“, VšĮ „Etnoklubas“ ir Šilalės kultūros centro projekto vadovė;

Ilona Raudonienė – neformalaus vaikų švietimo „Etnokultūros dirbtuvės“ mokytoja, Šilalės rajono Upynos Stasio Girėno mokyklos ir Kaltinėnų A. Stulginskio gimnazijos muzikos mokytoja, Šilalės kultūros centro folkloro ansamblių „Gers smuoks“ ir „Smuokiuka“ vadovė;

Stasys Čekys – Šilalės kultūros centro kino operatorius;

Stasys Norbutas – Šilalės Simono Gaudėšiaus gimnazijos direktorius;

Arūnas Aleksandravičius – Šilalės Dariaus ir Girėno progimnazijos direktorius.

Projekte dalyvavo šios mokyklos:

Šilalės Simono Gaudėšiaus gimnazija (direktorius Stasys Norbutas);

Šilalės Dariaus ir Girėno progimnazija (direktorius Arūnas Aleksandravičius);

Šilalės r. Kaltinėnų Aleksandro Stulginskio gimnazija (direktorius Virginijus Andrejauskas);

Šilalės r. Kvėdarnos Kazimiero Jauniaus gimnazija (direktorė Loreta Pociuvienė);

Šilalės r. Laukuvos Norberto Vėliaus gimnazija (direktorė Raimonda Kauneckienė);

Šilalės r. Pajūrio Stanislovo Biržiškio gimnazija (direktorius Juozas Žymančius);

Šilalės r. Pajūralio pagrindinė mokykla (direktorė Renata Rimkuvienė );

Šilalės r. Žadeikių pagrindinė mokykla (direktorė Inga Litvinienė);

Šilalės r. Kvėdarnos Prano Liatuko pradinė mokykla (direktorius Valdas Urniežius);

Šilalės r. Upynos Stasio Girėno mokykla (direktorius Rimantas Užumeckas);

Šilalės r. Obelyno pagrindinė mokykla (direktorius Arūnas Betingis);

Šilalės lopšelis-darželis „Žiogelis“ (direktorė Dalia Kutniauskienė).

Projekto „Visa mokykla šoka“ koordinatorė Irmina Kėblienė